Comunicat oficial de la Corporació Municipal per la pandèmia provocada pel coronavirus
02 d’abril 2020

![Imagen 1](/media/3w1leir3/92-dario.jpeg)

«La crisi del COVID-19 està colpejant durament el nostre país, i també ho està fent a la nostra ciutat. Tots els ciutadans i ciutadanes del nostre municipi estem lluitant amb totes les nostres forces per a acabar amb el virus i poder superar aquesta crisi sanitària. La crisi passarà, però el dolor que sentim pels qui ja no estan ens acompanyarà sempre. Per això, totes les forces de l’arc municipal volem traslladar el nostre més sentit condol i condolences a les famílies, amistats i persones pròximes dels qui ens han deixat. Tots i totes, sense distinció, ens solidaritzem amb aquest moment tan dur, en què, a la pèrdua d’un ésser estimat, se li afegeix l’obligatorietat del confinament i el distanciament social. Vos volem transmetre tot el nostre afecte i tota la nostra força per a superar aquest moment. La corporació municipal al complet està a la vostra sencera disposició.  
  
Aquesta crisi sanitària és el major repte al qual ens hem enfrontat com a país. Sabem que no serà fàcil. Només a la Comunitat Valenciana hem patit la pèrdua de centenars de vides humanes i s’espera que aqueixa xifra continue pujant. Però no pot estendre’s el desànim. Cada vegada que complim les recomanacions sanitàries, cada vegada que reduïm les nostres eixides o que ens llavem les mans, podem estar salvant una vida. Alguns de nosaltres ja hem passat per una d’aqueixes pèrdues i si podem evitar que una sola família patisca el mateix, tot aquest esforç col·lectiu haurà valgut la pena.  
  

![](/media/n12kvdvp/95c_ayuntamiento.jpg)  
 

Fem-ho per les nostres famílies, per la gent gran, pel personal sanitari i no sanitari dels hospitals i pels treballadors que asseguren els nostres serveis públics, des dels serveis socials a la neteja viària. Fem-ho per les nostres forces i cossos de seguretat, pels professionals dels supermercats, pel sector del taxi, el de transportistes i el de funeràries. Fem-ho per tots els qui continuen en primera línia, pels qui teletreballen i pels qui segueixen les indicacions i es queden a casa. Fem-ho pel nostre present i pel nostre futur. Fem-ho pels qui se n’han anat i pels qui encara podem salvar.  
   
L’Ajuntament està posant tota la seua capacitat en mesures que ens facen superar aquesta crisi de la millor manera possible, sense deixar ningú arrere. Però per a aconseguir superar aquesta situació excepcional, necessitem de la complicitat de tota la societat. Junts i juntes ho aconseguirem».![](/es-va/Actualidad/PublishingImages/2020/93val1.jpg)  
![](/es-va/Actualidad/PublishingImages/2020/93val2.jpg)  
  
  
  
  
  

*   [](http://www.facebook.com/sharer.php?u=https://aytosagunto.es/va/actualitat/comunicat-oficial-de-la-corporacio-municipal-per-la-pandemia-provocada-pel-coronavirus/ "Facebook")
*   [](http://twitter.com/share?url=https://aytosagunto.es/va/actualitat/comunicat-oficial-de-la-corporacio-municipal-per-la-pandemia-provocada-pel-coronavirus/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comunicat-oficial-de-la-corporacio-municipal-per-la-pandemia-provocada-pel-coronavirus/ "Linked In")
*   [](mailto:?body=https://aytosagunto.es/va/actualitat/comunicat-oficial-de-la-corporacio-municipal-per-la-pandemia-provocada-pel-coronavirus/)